Стоян Михайловски
Два съда

chitanka.info

Съд златен зърна стомна глинена и каза:

— Каква нищожна вещ! Защо стопанин умен

държи у дома си подобна грозотия!

Чу стомната туй гаврене и отговори:

— Да! Грозна съм! Но ходя весден на чешмата

и връщам се с прохлада и благословия!

А ти все хубавееш, все светлееш: никой

обаче полза някаква от теб не вижда!

Аз съм в живота — ти вън от живота бягаш!

Помни таз басничка, книжовний забавачо[1],

ти, който труфиш тъй старателно речта си —

а в нея никаква човещина не влагаш!

[1] Книжовний забавачо — в смисъл автор, който търси ефекти, за да учудва читателя. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.